พัฒนาร้านค้าส่งค้าปลีกท้องถิ่น สู่ร้านค้าต้นแบบ ด้วยเทคโนโลยี 5.0 เสริมจุดแข็ง สร้างยอดขายแบบก้าวกระโดด
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า กรมพัฒนาธุรกิจการค้า จัดกิจกรรม “พัฒนาร้านค้าส่งค้าปลีกท้องถิ่นสู่การเป็นร้านค้าต้นแบบ” ซึ่งผู้ประกอบการร้านค้าส่งค้าปลีกที่มีใจรักการพัฒนา สามารถสมัครเข้าร่วมกิจกรรมได้ฟรีโดยไม่มีค่าใช้จ่ายและจะได้รับสิทธิประโยชน์ ทั้งการเสริมสร้างองค์ความรู้จากวิทยากรผู้เชี่ยวชาญ การศึกษาดูงาน ณ ร้านค้าต้นแบบ และเข้าร่วมเครือข่ายผู้ประกอบการร้านค้าส่งค้าปลีกท้องถิ่นทั่วประเทศ นอกจากนี้ ยังจะได้รับการให้คำปรึกษาแนะนำเชิงลึก เพื่อพัฒนาปรับปรุงกระบวนการบริหารจัดการในด้านต่างๆ โดยกิจกรรมในปีนี้ จะมุ่งเน้นการผสานอัตลักษณ์ท้องถิ่นของร้านค้าในแต่ละพื้นที่ กับการประยุกต์ใช้เทคโนโลยีสมัยใหม่ เพื่อสร้างจุดแข็ง เพิ่มยอดขายให้เติบโตอย่างก้าวกระโดด พร้อมเพิ่มขีดความสามารถในการแข่งขันให้กับผู้ประกอบการ สอดรับกับการตลาดในยุค 5.0 ที่นำเอาเทคโนโลยีดิจิทัลขั้นสูง ที่มีความสามารถในการเลียนแบบมนุษย์มาปรับใช้อย่างมีประสิทธิภาพ เพื่อเพิ่มศักยภาพการตลาด ที่จะทำให้เข้าใจลูกค้าได้มากยิ่งขึ้นและตอบสนองความต้องการของลูกค้าให้ตรงจุด กิจกรรม “พัฒนาร้านค้าส่งค้าปลีกท้องถิ่นสู่การเป็นร้านค้าต้นแบบ”  เริ่มเปิดรับสมัครร้านค้าที่สนใจเข้าร่วมโครงการแล้วตั้งแต่บัดนี้ไปจนถึงเดือนมิถุนายน 2566 โดยติดตามข่าวสารได้ทางเว็บไซต์ http://localmoderntradedbd.bizสำหรับกิจกรรมยกระดับมาตรฐานและสร้างเครือข่ายร้านค้าส่งค้าปลีกท้องถิ่น ดำเนินการมาอย่างต่อเนื่องเป็นเวลากว่า 10 ปี เพื่อพัฒนาและยกระดับให้ผู้ประกอบการค้าส่งค้าปลีกท้องถิ่นระดับจังหวัดและอำเภอใน 4 ภูมิภาค ให้มีมาตรฐานการบริหารจัดการที่เป็นเลิศ จนสามารถพัฒนาไปสู่การเป็น “ร้านค้าต้นแบบ” ที่กระจายอยู่ในทุกพื้นที่ทั่วไทย ช่วยสร้างรายได้ สร้างอาชีพให้กับคนในท้องถิ่นได้อย่างยั่งยืน ปัจจุบันมีอยู่ทั้งสิ้นจำนวน 277 ร้านค้า และจะเพิ่มจำนวนมากขึ้นในทุกปี